CELEX: 32007D0270
Language: et
Date: 2007-04-23 00:00:00
Title: 2007/270/EÜ: Komisjoni otsus, 23. aprill 2007 , mis käsitleb ühenduse rahalist toetust seoses Madalmaades 2006. aastal lindude gripi vastu võitlemiseks võetud erakorraliste meetmetega (teatavaks tehtud numbri K(2007) 1746 all)

3.5.2007   
            
            
               ET
            
            
               Euroopa Liidu Teataja
            
            
               L 115/20
            
         
      KOMISJONI OTSUS,
   23. aprill 2007,
   mis käsitleb ühenduse rahalist toetust seoses Madalmaades 2006. aastal lindude gripi vastu võitlemiseks võetud erakorraliste meetmetega
   (teatavaks tehtud numbri K(2007) 1746 all)
   (Ainult hollandikeelne tekst on autentne)
   (2007/270/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3 ja artikli 3a lõiget 1,
   ning arvestades järgmist:
   
               (1)
            
            
               Otsuses 90/424/EMÜ on sätestatud kord, mis reguleerib ühenduse rahalist toetust veterinaariaalaste erimeetmete, sealhulgas erakorraliste meetmete suhtes. Otsusega 90/424/EMÜ (viimati muudetud otsusega 2006/53/EÜ) (2) nähakse liikmesriikidele ette ühenduse toetus, et katta teatavad kulutused seoses lindude gripi likvideerimiseks võetud meetmetega.
            
         
               (2)
            
            
               2006. aastal esines Madalmaades lindude gripi puhanguid. Selle haiguse ilmnemine kujutab endast tõsist ohtu ühenduse eluslindudele. Madalmaad võtsid otsuse 90/424/EMÜ artikli 3a lõike 2 kohaselt meetmeid nende haiguspuhangute vastu võitlemiseks.
            
         
               (3)
            
            
               Ühenduse rahalise abi andmise tingimuseks on, et kavandatud meetmed tegelikult rakendatakse ja pädevad asutused esitavad komisjonile kogu vajaliku teabe ettenähtud tähtaegadeks.
            
         
               (4)
            
            
               Komisjoni 28. veebruari 2005. aasta määrus (EÜ) nr 349/2005, millega kehtestatakse eeskirjad ühenduse toetuse osas erakorraliste ning teatavate loomahaiguste vastaste meetmete jaoks, mis on ette nähtud nõukogu otsuses 90/424/EMÜ, (3) ei hõlma pärast otsuse 90/424/EMÜ muutmist otsusega 2006/53/EÜ enam lindude grippi. Seega on käesolevas otsuses vaja selgesõnaliselt sätestada, et rahalise toetuse andmine Madalmaadele toimub kooskõlas teatavate määruses (EÜ) nr 349/2006 sätestatud eeskirjadega.
            
         
               (5)
            
            
               Otsuse 90/424/EMÜ artikli 3a lõikes 3 nähakse ette, et ühenduse rahaline toetus peab moodustama 50 % liikmesriigis kantud abikõlblikest kuludest.
            
         
               (6)
            
            
               Madalmaad on otsuse 90/424/EMÜ artikli 3 lõikes 3 ja artikli 3a lõikes 2 sätestatud tehnilisi ja halduskohustusi täitnud täies ulatuses. Madalmaad edastasid komisjonile kõnealuse haiguspuhanguga seoses kantavate kulutuste kohta teabe 30. augustil 2006 ning jätkasid seejärel kulude hüvitamist ja tegevuskulusid käsitlevate vajalike andmete esitamist.
            
         
               (7)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Ühenduse rahaline toetus
   1.   Madalmaadele võib anda ühenduse rahalist toetust seoses kulutustega, mida asjaomane liikmesriik on kandnud otsuse 90/424/EMÜ artikli 3a lõikes 2 nimetatud meetmete võtmisel võitlemiseks lindude gripi vastu 2006. aastal.
   Ühenduse rahaline toetus moodustab 50 % ühendusepoolse rahastamise tingimustele vastavatest kulutustest.
   2.   Käesoleva otsuse rakendamisel rakendatakse mutatis mutandis määruse (EÜ) nr 349/2005 artikleid 2–5, artikleid 7 ja 8, artikli 9 lõikeid 2, 3 ja 4 ning artiklit 10.
   Artikkel 2
   Adressaat
   Käesolev otsus on adresseeritud Madalmaade Kuningriigile.
   
      Brüssel, 23. aprill 2007
      
         
            Komisjoni nimel
         
         
            komisjoni liige
         
         Markos KYPRIANOU
         
      
   
   
      (1)  EÜT L 224, 18.8.1990, lk 19. Otsust on viimati muudetud määrusega (EÜ) nr 1791/2006 (ELT L 363, 20.12.2006, lk 1).
   
      (2)  ELT L 29, 2.2.2006, lk 37.
   
      (3)  ELT L 55, 1.3.2005, lk 12.